明妃曲
作者：陳造
朝代：宋

paragraphs: 漢宮第一人，只合侍天子。
四絃春風手，可用入胡耳。
天生國艷或爲累，金賂畫工寧不耻。
玉顔初作萬里行，朔風黧面邊塵昏。
路人私語淚棲睫，况妾去國懷君恩。
穹廬漸耐胡天冷，政復難忘心耿耿。
夜深拜月望長安，顧嘆當時未央影。
胡雛酌酒單于舞，銘肺千年朝漢主。
傳聞上谷與蕭關，自頃耕桑皆樂土。
向來屯餉仍繒絮，廟算年年關聖慮。
但令黄屋不宵衣，埋骨龍荒妾其所。